*Bartók Plusz Operafesztivál 2019*

*Sajtóanyag  
2019. április 11.*

**OPERA MINDENKINEK!**

**Bartók Plusz Operafesztivál 2019 − Miskolc, 2019. június 14–23.**

Az operára gondolhatunk úgy, mint egy kiemelkedő esztétikai élményt nyújtó alkotásra. Tekinthetünk rá különlegességként, de felfoghatjuk szórakoztató, sok embernek örömet adó játéknak is. Ezeket az elvárásokat ötvözi a Bartók Plusz Operafesztivál idei programja, amely új és klasszikus operai élményeket egyaránt kínál **június 14–23**. között Miskolcon.

Az idei fesztivál legnagyobb szenzációjának **Eötvös Péter Az Aranysárkány** című operájának magyarországi ősbemutatója ígérkezik. A témájában napjaink Európájának problémáit boncolgató „szociooperát” Frankfurt után először Miskolcon láthatja a magyar közönség.

A **Nemzeti Filharmonikus Zenekar** – Kocsis Zoltán (1952–2016) karmester-zongoraművész munkásságának köszönhetően – a Bartók-életmű mértékadó megszólaltatója. Az együttes élén 2017 óta álló **Hamar Zsolt** Liszt-díjas művész a fesztivál **Kékszakállú-előadásában** nemcsak a karmester zenei, hanem a rendező alkotói útját is végigjárja olyan kitűnő előadóművészek támogatásával, mint **Rost Andrea** és **Palerdi András**. A „Kékszakállú plusz” est különleges, színorgonával és fényfestéssel kísért darabbal, **Alekszandr Szkrjabin** **Prometheus: A tűz költeménye** művével zárul.

A klasszikus operai hagyományokat idéző mű nyerte a Bartók Plusz operaíró versenyét 2018-ban, a **Nora**. **Albin Fries** osztrák zeneszerző darabja a fesztivál színpadán mutatkozik be a nagyközönség előtt.

Az „Operát mindenkinek!” jegyében készülő **Ezrek operája** programban egy közkedvelt Mascagni-darab, a **Parasztbecsület** kerül a figyelem középpontjába. A beavató-előadás utáni premier különleges szabadtéri helyszíne a miskolci Kálvária-domb. Egy másik Mascagni-művet, az **Irist** a Miskolci Nemzeti Színház Nagyszínházában láthatják majd a plzeni Josef Kajetán Tyl Színház vendégjátékában.

A kiemelt koncertprogramban két gálahangverseny is szerepel. A Bartók Plusz nyitónapi **operagáláján** Puccini, Sosztakovics, Korngold és Finzi muzsikájáé a főszerep, míg a zárógála **3 tenor koncertjén** Verdi, Puccini, Gounod, Csajkovszkij és Strauss klasszikus operáinak legszebb áriáival igyekeznek a szólisták egymással versengve megnyerni a hallgatóság szívét.

A Bartók Plusz Operafesztivál − művészeti elképzeléseihez híven − idén is megnyitja a komolyzene és az opera műfaji határait. Bartók-művekből hoz dzsesszátiratokat Bartók X programjával a **Sárik Péter Trió**, **Puccini Bohémélet** című operája animációs filmből bontakozik ki, **„… és Echo”** története felnőtteknek szóló báboperaként jelenik meg. Két „őrült” zenész, **Igudesman & Joo** **„Kis éji rémzene”** című világjáró show-műsorában a klasszikus zene bájos, magával ragadó humorral bontakozik ki.

A tíznapos fesztiválon a főprogram mellett utcai hangversenyek és balett, kamarakoncert, kórusmuzsika, népzene, dzsessz és világzene szórakoztatja a közönséget.

A fesztivállátogatók, akik korán döntenek programjukról, **április 15. és május 5. között 30%-os kedvezménnyel** vásárolhatnak belépőjegyet az előadásokra!